recursal/SuperWikiNEXT-32B huggingface dataset:
**เฟรดิ กัสติโย** (Freddy Castillo) นักมวยสากลชาวเม็กซิโก เกิดเมื่อ 15 มิถุนายน พ.ศ. 2498 ที่ Mèrida, Yucatàn สถิติการชก 68 ครั้ง ชนะ 45 (น็อค 30) เสมอ 5 แพ้ 18

ประวัติ
-------

กัสติโยเริ่มชกมวยสากลครั้งแรกเมื่อ พ.ศ. 2514 แค่ขึ้นชกครั้งแรกก็เป็นฝ่ายแพ้น็อค กูดี เอสปาดาส ยก 4 ถึงจะแพ้ตั้งแต่การชกครั้งแรกแต่กัสติโยก็ไม่ท้อ ขึ้นชกต่อไปจนชนะติดต่อกันหลายครั้ง กระทั่ง พ.ศ. 2521 จึงได้ชิงแชมป์โลกรุ่นไลท์ฟลายเวท WBC กัสติโย เป็นฝ่ายชนะน็อค หลุยส์ เอสตาบา ยก 14 ได้ครองแชมป์โลกแต่พอป้องกันตำแหน่งครั้งแรกก็มาเสียแชมป์ให้เนตรน้อย ศ.วรสิงห์ที่กรุงเทพฯ

พ.ศ. 2522 กัสติโยกลับมาชกอีกครั้งโดยเลื่อนขึ้นไปชกในรุ่นฟลายเวท ได้ชิงแชมป์โลกรุ่นฟลายเวท WBC อีกครั้งและเป็นฝ่ายชนะคะแนนพรูเดนซิโอ คาร์โดน่าจากโคลัมเบีย ได้ครองแชมป์โลกรุ่นที่ 2 แต่พอป้องกันตำแหน่งครั้งแรกก็เสียแชมป์ให้อีเลียนซิโอ เมอร์เซเดสจากโดมินิกันไป

กัสติโยกลับมาชกอีกใน พ.ศ. 2528 แพ้น็อค อันโตนีโอ อวีลาร์ ยก 4 แต่ก็ยังได้ชิงแชมป์โลกรุ่นฟลายเวท WBC อีกครั้งกับสด จิตรลดา คราวนี้ กัสติโยเป็นฝ่ายแพ้คะแนนและแขวนนวมไปหลังจากการชกครั้งนั้น

เกียรติประวัติ
--------------

* แชมป์โลกรุ่นไลท์ฟลายเวท WBC
	+ ชิง 19 กุมภาพันธ์ 2521 ชนะน็อค ลุยส์ เอสตาบา ยก 14 ที่ เวเนซุเอลา
	+ เสียแชมป์ 6 พฤษภาคม 2521 แพ้คะแนน เนตรน้อย ศ.วรสิงห์ ที่กทม.
* แชมป์ NABF รุ่นฟลายเวท
	+ ชิง 22 สิงหาคม 2524 ชนะน็อค กาบริเอล เบร์นัล ยก 8 ที่ เม็กซิโก
	+ ป้องกันแชมป์ครั้งที่ 1, 26 กุมภาพันธ์ 2525 ชนะคะแนน ลูเป อาโกสตา ที่ เม็กซิโก
* แชมป์โลกรุ่นฟลายเวท WBC
	+ ชิง 24 กรกฎาคม 2525 ชนะคะแนน ปรูเดนซิโอ การ์โดนา ที่ เม็กซิโก
	+ เสียแชมป์ 6 พฤศจิกายน 2525 แพ้คะแนน เอเลียนซิโอ เมร์เซเดส ที่ สหรัฐ
* เคยชิงแชมป์ต่อไปนี้แต่ไม่สำเร็จ
	+ ชิงแชมป์โลกรุ่นฟลายเวท WBC เมื่อ 22 กุมภาพันธ์ 2529 แพ้คะแนน สด จิตรลดา ที่ คูเวต

อ้างอิง
-------

* สถิติการชก boxrec.com เก็บถาวร 2012-10-08 ที่ เวย์แบ็กแมชชีน (อังกฤษ)
* คนเหล็ก. เฟรดดี้ คัสติลโล "ไอ้แอ้ดจังโก้" แชมป์ 2 รุ่น. นิตยสารมวยโลก ฉบับที่ 1182 พฤษภาคม 2550 หน้า 44 – 45
เซลีน ดิออน ได้ขึ้นชื่อได้ว่าเป็นราชินีแห่งดนตรีร่วมสมัยสำหรับผู้ใหญ่
ในอเมริกาเหนือ **ดนตรีร่วมสมัยสำหรับผู้ใหญ่** (อังกฤษ: adult contemporary music ย่อ AC) เป็นรูปแบบหนึ่งของรายการวิทยุเพลงป็อป ที่เปิดเพลงซอฟต์ร็อกตั้งแต่คริสต์ทศวรรษ 1960 และ 1970 ไปยังถึงเพลงบัลลาดหนัก ๆ ในยุคปัจจุบัน มีความหลากหลายตั้งแต่ อีซีลีเซ็นนิง ป็อป ดนตรีโซล ริทึมแอนด์บลูส์ ไควเอตสตรอม และเพลงที่ได้กลิ่นอายร็อก
ดนตรีร่วมสมัยสำหรับผู้ใหญ่มีแนวโน้มว่าจะมีความหรูหรา โอ่อ่า สละสลวย มีคุณภาพ เน้นเมโลดีและความกลมกลืน มีความไพเราะที่จะดึงดูคนฟังได้ และดีพอที่จะเป็นเพลงเบื้องหลังได้ และเช่นเดียวกับเพลงป็อปส่วนใหญ่ เพลงมีรูปแบบโครงสร้างแบบท่อนเวิร์สและคอรัส รูปแบบดนตรีแบบนี้มักเป็นเพลงรักบัลลาดกินใจ ที่โดยมากใช้เครื่องดนตรีอคูสติก เช่น กีตาร์โปร่ง เปียโน แซกโซโฟน ในบางครั้งมีวงออร์เคสตรา อย่างไรก็ดีดนตรีร่วมสมัยสำหรับผู้ใหญ่ในปัจจุบัน อาจมีเครื่องสังเคราะห์เสียง หรือดนตรีอิเล็กทรอนิกส์อื่น ๆ อย่าง ดรัมแมชชีน

สถานีวิทยุเพลงร่วมสมัยสำหรับผู้ใหญ่ มักเล่นเพลงกระแสหลัก แต่ไม่เล่นเพลงจำพวกฮิปฮอป แด๊นซ์ ฮาร์ดร็อก และรูปแบบเพลงทีนป็อปอื่น ๆ ที่ไม่ใช่เป็นกลุ่มผู้ฟัง โดยกลุ่มผุ้ฟังสถานีวิทยุมักมีช่วงอายุระหว่าง 25–44 ปี ในยุคปัจจุบันสถานีวิทยุมักเล่นเพลงใหม่ ๆ น้อยกว่าเพลงฮิตในอดีต

อ้างอิง
-------

1. ↑  Billboard Staff (1 May 2017). "Being Celine: A Look Back at the Illustrious Career of Celine Dion". *Billboard*. สืบค้นเมื่อ 26 November 2018.
2. ↑  "Oldies Music Glossary: "Adult Contemporary"". คลังข้อมูลเก่าเก็บจากแหล่งเดิมเมื่อ กุมภาพันธ์ 2, 2012. สืบค้นเมื่อ สิงหาคม 4, 2008.
3. ↑  "Soft Rock Music - What is Soft Rock? - Oldies Music Songs and Artists". Oldies.about.com. September 6, 2012. สืบค้นเมื่อ October 3, 2012.
4. ↑  Adult Contemporary. "Adult Contemporary : Significant Albums, Artists and Songs, Most Viewed". AllMusic. สืบค้นเมื่อ October 3, 2012.
5. ↑  Musical Terms เก็บถาวร 2011-01-02 ที่ เวย์แบ็กแมชชีน. *American Popular Music*. Oxford University Press. Retrieved August 4, 2008.
6. ↑  "Pop Music - What Is Pop Music - A Definition and Brief History". Top40.about.com. September 7, 2012. สืบค้นเมื่อ October 3, 2012.
7. ↑  J. M. Curtis, *Rock eras: interpretations of music and society, 1954-1984* (Popular Press, 1987), p. 236.
8. ↑  Adult Contemporary's Demographic Fault Line Is Now 45. AllAccess.com (August 3, 2012). Retrieved on September 29, 2013.
การบดยาง
--------

เนื่องจากยางธรรมชาติมีขนาดโมเลกุลใหญ่ โดยมีน้ำหนักโมเลกุลเฉลี่ยโดยประมาณ 1 ล้าน **การบดยาง** (Mastication) จึงเป็นการทำให้โมเลกุลของยางมีขนาดเล็กลง ความหนืดลดลง ทำให้แปรรูปได้สะดวกขึ้น ซึ่งต่างจากยางสังเคราะห์ที่มีการควบคุมขนาดโมเลกุลตามต้องการอยู่แล้วขณะที่สังเคราะห์จึงไม่มีความจำเป็นต้องมีการบด เครื่องมือที่ใช้ในการบดยางมีหลายชนิด ได้แก่ เครื่องบดยางสองลูกกลิ้ง Internal Mixer เป็นต้น

การควบคุมความหนืดของยาง
-----------------------

ยางแห้งพันธุ์ต่าง ๆ เมื่อนำเอามาทดสอบค่าความหนืดภายใต้อุณหภูมิและเวลาเดียวกัน (ML1+4;100°C) ค่าความหนืดจะอยู่ที่ 43-100 หน่วยมูนี่ แต่ถ้าทิ้งยางแห้งนี้ไว้สัก 2-4 เดือน ยางก็จะมีความหนืดเพิ่มขึ้นจากเดิมเป็น 74-126 หน่วยมูนี่ ดังนั้นจึงต้องมีการปรับสภาพค่าความหนืดของยางให้คงที่หรือสม่ำเสมอ จึงต้องมีการใช้สารเคมีประเภท ไฮดรอกซิลามีนไฮโดรคลอไรด์ ซึ่งเป็นสารเคมีที่ควบคุมความหนืดของยางให้มีค่าค่อนข้างสม่ำเสมอ ซึ่งสารเคมีที่ใส่เข้าไปจะเข้าไปทำปฏิกิริยากับอนุมูลของหมู่อัลดีไฮด์ในโครงสร้างโมเลกุลยาง จึงทำให้ภายในระหว่างโมเลกุลยางที่เก็บไว้ไม่มีพันธะไฮโดรเจนเกิดขึ้น ความหนืดของยางจึงไม่เพิ่มขึ้น โดยค่าความหนืดเมื่อใช้สารควบคุมความหนืดจะอยู่ที่ 37-99 หน่วยมูนี่ ความหนืดถือเป็นเรื่องที่สำคัญมากในทางอุตสาหกรรมที่จะต้องนำเอายางธรรมชาติมาเข้าสู่กระบวนการแปรรูปเป็นผลิตภัณฑ์ จึงต้องมีการปรับสภาพความหนืดของยางธรรมชาติให้มีค่าที่คงที่

อ้างอิง
-------

1. ↑  บุญธรรม นิธิอุทัย, ปรีชา ป้องภัย, 2534, คู่มือปฏิบัติการเทคโนโลยียาง 1, ภาควิชาเทคโนโลยียางและพอลิเมอร์ คณะวิทยาศาสตร์และเทคโนโลยี มหาวิทยาลัยสงขลานครินทร์ วิทยาเขตปัตตานี
2. ↑  เสาวนีย์ ก่อวุฒิกุลรังษี, 2546, การผลิตยางธรรมชาติ, ภาควิชาเทคโนโลยียางและพอลิเมอร์ คณะวิทยาศาสตร์และเทคโนโลยี มหาวิทยาลัยสงขลานครินทร์ วิทยาเขตปัตตานี
ดิโอลด์กัมทรี
ดวงตราไปรษณียากรประเทศออสเตรเลีย ค.ศ. 1936
**ดิโอลด์กัมทรี** (อังกฤษ: The Old Gum Tree) เป็นโบราณสถานในเกลนเนล นอร์ท ประเทศออสเตรเลีย เมื่อวันที่ 28 ธันวาคม ค.ศ. 1836 ข้าหลวงอังกฤษ จอห์น ฮินด์มาร์ช ได้มีคำประกาศก่อตั้งอาณานิคมเซาท์ออสเตรเลีย ได้มีการจัดพิธีขึ้นทุกปีในวันประกาศดังกล่าว โดยมีผู้ว่าการรัฐคนปัจจุบันอ่านสุนทรพจน์ดั้งเดิมของฮินด์มาร์ช

ต้นไม้ต้นดังกล่าว ซึ่งอาจเป็นไม้ยูคาลิบตัส ได้ยืนต้นตายมานานแล้ว ผิวชั้นนอกที่ผุกร่อนถูกห่อหุ้มด้วยคอนกรีตใน ค.ศ. 1963

อ้างอิง
-------

1. ↑  City of Holdfast Bay: "Proclamation Day" เก็บถาวร 2011-09-26 ที่ เวย์แบ็กแมชชีน. Retrieved Sept. 2010.
2. ↑  "สำเนาที่เก็บถาวร" (PDF). คลังข้อมูลเก่าเก็บจากแหล่งเดิม (PDF)เมื่อ 2007-08-29. สืบค้นเมื่อ 2010-12-28.

ดูเพิ่ม
-------

* "Glenelg - Old Gum Tree". *The Manning Index of South Australian History*. สืบค้นเมื่อ 2006-06-07.
* "Old Gum Tree Reserve". *City of Holdfast Bay - days at the bay*. คลังข้อมูลเก่าเก็บจากแหล่งเดิมเมื่อ 2007-10-13. สืบค้นเมื่อ 2006-06-07.

แหล่งข้อมูลอื่น
---------------

* Photo of Proclamation Tree, Adelaide. c1880. เก็บถาวร 2008-12-04 ที่ เวย์แบ็กแมชชีน

พิกัดภูมิศาสตร์: 34°58′13.42″S 138°31′14.21″E﻿ / ﻿34.9703944°S 138.5206139°E﻿ / -34.9703944; 138.5206139
**ความไม่สงบของตระกูลลฺหวี่** (จีน: 呂氏之亂; พินอิน: *Lǚ shì zhī luàn*) หรือ **ความโกลาหลของตระกูลลฺหวี่** หมายถึง ความวุ่นวายทางการเมืองภายหลังการสวรรคตของ จักรพรรดินีลฺหวี่ จักรพรรดินีใน จักรพรรดิฮั่นเกาจู่ ของ ราชวงศ์ฮั่น ทำให้ตระกูลตระกูลลฺหวี่ของพระนาง ซึ่งเป็นเครือญาติถูกปลดจากตำแหน่งอันทรงอำนาจและถูกสังหารหมู่ ได้มีการปลดจักรพรรดิฮั่นเซ่าตี้ฮงที่เป็นหุ่นเชิด และสถาปนาจักรพรรดิฮั่นเหวินขึ้นครองบัลลังก์ 

บางครั้งคำนี้ยังหมายรวมถึงการครอบงำทั้งหมดของฉากการเมืองโดย จักรพรรดินีลฺหวี่ และตระกูลของพระนางหลังการสวรรคตของพระโอรสของพระนาง จักรพรรดิฮั่นฮุ่ย โดยขอบเขตกว้างมากระหว่างรัชสมัยของพระองค์

การสวรรคตของจักรพรรดิฮั่นฮุ่ยและการปกครองโดยสมบูรณ์ของลฺหวี่ไทเฮาโดยลำพังเหนือองค์จักรพรรดิ
-------------------------------------------------------------------------------------------

ดูบทความหลักที่: ประวัติศาสตร์ของราชวงศ์ฮั่น
เมื่อจักรพรรดิฮั่นฮุ่ยเสด็จสวรรคตใน ฤดูใบไม้ร่วง 188 ปีก่อนคริสตกาล พระราชโอรสของพระองค์ (บันทึกเรื่องชาติกำเนิดยังเป็นข้อถกเถียง) ขึ้นสืบราชบัลลังก์เป็น จักรพรรดิฮั่นเฉียนเฉ่า. อย่างไรก็ตามไม่มีการอ้างสิทธิ์ในความจริงข้อนี้; พระราชมารดาของจักรพรรดิฮั่นฮุ่ย จักรพรรดินีลฺหวี่จื้อ ในฐานะ **ฮองไทเฮาลฺหวี่** (ถึงแม้พระนางจะไม่เคยเป็นสมเด็จพระอัยยิกาเจ้าของจักรพรรดิ) เป็นหนึ่งในผู้ที่ควบคุมและมีอำนาจทางการเมืองอย่างเป็นอิสระ. 

ฤดูหนาว 188 ปีก่อนคริสตกาล ลฺหวี่ไทเฮาต้องการสถาปนาพี่น้องของพระนางเป็นองค์ชาย ถึงแม้จะมีกฎมณเทียรบาลของพระสวามีของพระนาง จักรพรรดิเกาจู่ ที่กำหนดให้สมาชิกราชสกุลหลิวเท่านั้นที่จะได้รับการสถาปนาเป็นองค์ชาย โดยกฎมณเทียรบาลฉบับนี้พระนางเป็นผู้ตราขึ้นด้วยพระองค์เอง. พระนางถูกคัดค้านโดยเสนาบดีขวา หวังหลิง แต่พระนางได้รับการสนับสนุนโดยเสนาบดีซ้าย เฉิน ผิง และผู้บัญชาการทหารสูงสุด โจว ปั๋ว. เมื่อหวังหลิงตำหนิ เฉิน ผิง และ โจว ปั๋ว ในที่ลับตาคน พวกเขาจึงอธิบายให้หวังหลิงเข้าใจว่าเป็นการปฏิบัติตามพระบัญชาของจักรพรรดินีลฺหวี่เพื่อปกป้องจักรวรรดิและราชสกุลหลิว. 

ลฺหวี่ไทเฮาจึงได้เลื่อนหวังขึ้นเป็นราชครู (太傅; *taifu*) แต่หวังได้ปฏิเสธไปโดยอ้างว่าป่วย. ลฺหวี่ไทเฮาจึงปลดหวังออกจากตำแหน่งเสนาขวาและมีพระบัญชาให้เขาเดินทางกลับไปบ้านเกิดและได้เลื่อนเฉินให้เป็นเสนาขวาและชู้รักของพระนาง, เฉินอี้จี้ (審食其), ปี้หยางโหว, เป็นเสนาบดีซ้าย.

จักรพรรดินีลฺหวี่จึงดำเนินตามแผนเพื่อทำให้สมาชิกของตระกูลของพระนางเป็นเจ้าชาย (หวัง). ฤดูร้อน 187 ปีก่อนคริสตกาล, หลังจากที่พระธิดาของพระนาง, เจ้าหญิงลฺหวี่ยฺเหวียน สิ้นพระชนม์, พระนางสถาปนาพระโอรสของเจ้าหญิง, จาง หยัน (張偃), ลฺหวี่หวัง, สวามีของเจ้าหญิงลฺหวี่ยฺเหวียนและบิดาของ จาง หยัน, จาง อ้าว (張敖), ในรัชสมัยเกาจู่, มียศเป็น จ้าวหวัง, แต่ถูกถอดออกโดยเป็นส่วนหนึ่งของนโยบายต่อต้านเจ้าชายที่ไม่ใช่หลิว ดังนั้นจักรพรรดินีลฺหวี่อาจรู้สึกว่าการทำให้ จาง หยัน เป็นเจ้าชายจะถือว่ามีเหตุผลมากขึ้น เมื่อ จาง อ้าว เสียชีวิตใน 182 ปีก่อนคริสตกาล เขาได้รับพระราชทานยศเจ้าชายย้อนหลังเป็นเกียรติยศ.
**ความไม่รู้กฎหมายไม่เป็นข้อแก้ตัว** (ละติน: *ignorantia juris non excusat*) เป็นหลักกฎหมายที่ถือว่า บุคคลผู้ไม่รู้กฎหมายไม่อาจพ้นความรับผิดจากการฝ่าฝืนกฎหมาย เพียงเพราะเขาไม่รู้ถึงเนื้อหากฎหมายนั้น

ประเทศที่ใช้กฎหมายยุโรปโดยมีประเพณีจากกฎหมายโรมันอาจใช้ภาษิตของแอริสตอเติลซึ่งแปลเป็นภาษาละตินว่า *nemo censetur ignorare legem* (จะถือว่ามีคนไม่รู้กฎหมายไม่ได้) หรือ *ignorantia iuris nocet* (ความไม่รู้กฎหมายเป็นสิ่งอันตราย) ด้วย

ตำรากฎหมายสากลได้จำแนกความไม่รู้กฎหมายออกเป็นสองประเภท อย่างแรกคือความไม่รู้โดยแท้ (simple ignorance) หมายถึงความไม่รู้ว่าข้อกฎหมายนั้นมีอยู่ อย่างที่สองคือความไม่รู้เพราะสำคัญผิด (mistake ignorance) หมายถึงเข้าใจว่าข้อกฎหมายนั้นมีอยู่แต่ความจริงกลับไม่มีอยู่ หรือเป็นการเข้าใจกฎหมายอย่างผิด ๆ

ระบบกฎหมายไม่คำนึงถึงจิตสำนึกของผู้กระทำว่าทราบหรือไม่ว่าการกระทำนั้นถือเป็นเป็นความผิดตามกฎหมาย มิเช่นนั้นแล้วผู้ที่ต้องรับผิดก็จะมีเพียงผู้รู้กฎหมาย ซึ่งขัดต่อหลักความศักดิ์สิทธิ์ของกฎหมายที่ต้องการใช้บังคับแก่ทุกคนโดยไม่มีใครปฏิเสธได้

อ้างอิง
-------

1. 1 2  ณรงค์ ใจหาญ (2527). *ความสำคัญผิดในเหตุที่ผู้กระทำมีอำนาจทำได้*. คณะนิติศาสตร์ มหาวิทยาลัยธรรมศาสตร์. บทที่ 2 เก็บถาวร 2019-07-08 ที่ เวย์แบ็กแมชชีน
**ความไม่ต่อเนื่องของชั้นหิน** (อังกฤษ: Unconformity) เปลือกโลกไม่หยุดนิ่งอยู่กับที่ เนื่องจากมีการตกตะกอนและการกัดกร่อนเกิดขึ้นตลอดเวลา ในทะเลลึกมีการตกสะสมของตะกอนเกิดขึ้นอย่างสม่ำเสมอเป็นเวลานาน ส่วนบริเวณบกการสะสมตัวของตะกอนอาจถูกแทรกด้วยการกัดกร่อน ทำให้เกิดการขาดหายไปของสิ่งที่บันทึกการลำดับชั้นหิน ความไม่ต่อเนื่องของชั้นหิน (Unconformity) แสดงถึงสภาวะแวดล้อมที่ส่งผลให้การสะสมตัวของตะกอนในช่วงระยะเวลาหนึ่งหยุดลง เรียกช่วงระยะเวลาที่ชั้นหินขาดหายไปว่า เวลาความไม่ต่อเนื่อง (hiatus)

การขาดช่วงการบันทึกของชั้นหินมีหลายสาเหตุได้แก่ การยกตัวของแผ่นดิน (uplift) การขึ้นลงของระดับน้ำทะเล การเปลี่ยนแปลงสภาพภูมิอากาศที่มีผลต่อพฤติกรรมของแม่น้ำหรือตัวกลางการสะสมประเภทอื่น การเกิดแผ่นดินถล่ม (landslide) อาจทำให้เกิดการเลื่อนตัวของชั้นตะกอนขนาดใหญ่ได้ การเปลี่ยนแปลงลักษณะการเคลื่อนตัวของเปลือกโลก การกัดกร่อน และการตกตะกอนสะสมตัวมีด้วยกันหลายรูปแบบ ด้วยเหตุนี้ความไม่ต่อเนื่องของชั้นหินจึงเกิดได้จากหลายสาเหตุ

ชนิดของความไม่ต่อเนื่องของชั้นหิน
---------------------------------

1. *ความไม่ต่อเนื่องแบบเชิงมุม* (Angular Unconformity) แสดงด้วยความไม่ต่อเนื่องระหว่างชั้นหินที่แก่กว่าซึ่งมักวางตัวแบบเอียงเททำมุมกับชั้นหินที่อ่อนกว่า

ซึ่งแนวความไม่ต่อเนื่องนี้มักเป็นแนวการกัดกร่อน

1. *ความไม่ต่อเนื่องแบบไม่ลงรอยกัน* (Disconformity) แสดงด้วยแนวความไม่ต่อเนื่องหรือแนวการก้ดกร่อน ซึ่งแยกชั้นหินที่ขนานออกจากกัน และแนวการกัดกร่อนจะมีลักษณะสูงหรือต่ำหรือเว้าแหว่งชัดเจนมาก
2. *ความไม่ต่อเนื่องแบบขนาน* (Paraconformity) แนวความไม่ต่อเนื่องใช้แนวรอยต่อระหว่างชั้นหิน เป็นตัวแบ่งแยกชั้นหินที่แก่กว่าออกจากชั้นหินที่อ่อนกว่า
3. *ความไม่ต่อเนื่องแบบต่างชนิด* (nonconformity) เป็นแนวความไม่ต่อเนื่องหรือแนวการกัดกร่อนแยกชั้นหินตะกอนที่อ่อนกว่าจากหินอัคนีหรือหินแปรที่แก่กว่าการศึกษา

ความไม่ต่อเนื่องของชั้นหินทำให้ทราบถึงความสัมพันธ์ระหว่างการผันแปรของเปลือกโลก การก้ดกร่อนและการตกตะกอน การกัดกร่อนจะเกิดขึ้นได้มากโดยเฉพาะบริเวณที่มีการยกตัวอย่างรุนแรงและรวดเร็ว ตะกอนที่ถูกกัดกร่อนจะถูกพาไปสะสมตัวอีกที่หนึ่ง จึงเกิดการหมุนเวียนทดแทนกันได้ โดยในแต่ละชุดหินอาจประกอบด้วยการขาดช่วงหลายๆช่วงก็ได้

อ้างอิง
-------

* ปัญญา จารุศิริและคณะ,ธรณีวิทยากายภาพ,สำนักพิมพ์ บริษัท พลัสเพลทจำกัด,2545,หน้า113-115
**ความเอนเอียง** (อังกฤษ: Bias) เป็นความโน้มไปของภาวะจิตใจหรือทัศนคติ ที่จะแสดงหรือยึดถือความคิดเห็นที่ไม่สมบูรณ์
บ่อยครั้งพร้อมกับการปฏิเสธที่จะแม้พิจารณาความเป็นไปได้ของความคิดเห็นที่ต่างออกไป
เราอาจจะมีความเอนเอียงต่อบุคคล ต่อเชื้อชาติ ต่อศาสนา ต่อชนชั้นในสังคม หรือต่อพรรคการเมือง
การมีความเอนเอียงหมายถึง เอนไปข้างเดียว ไม่มีความเป็นกลาง ไม่เปิดใจ
ความเอนเอียงมาในหลายรูปแบบ และคำว่า Bias ในภาษาอังกฤษอาจใช้เป็นไวพจน์ของคำว่า prejudice (ความเดียดฉันท์) และ bigotry (ความหัวดื้อ ความมีทิฏฐิมานะ)

ในสื่อ
------

ความเอนเอียงในสื่อเป็นความเอนเอียงของผู้สื่อข่าวและผู้ผลิตข่าว (news producer) ในสื่อมวลชน โดยเลือกเหตุการณ์และเรื่องที่จะรายงาน และโดยวิธีการรายงาน 
คำภาษาอังกฤษว่า "media bias" (ความเอนเอียงของสื่อ) บ่งถึงความเอนเอียงที่เป็นไปอย่างกว้างขวางที่ไม่เป็นไปตามมาตรฐานและจริยธรรมของการสื่อข่าว
ไม่ใช่หมายถึงความเอนเอียงที่มีเฉพาะบุคคลใดบุคคลหนึ่งหรือบทความใดบทความหนึ่ง
แต่ยังไม่มีความเห็นที่ตรงกันในเรื่อง media bias ที่มีในประเทศต่าง ๆ ทั้งในส่วนของฝักฝ่ายและระดับความเอนเอียง

ข้อจำกัดที่มีอยู่จริง ๆ ในความเป็นกลางของสื่อก็คือ ผู้สื่อข่าวไม่สามารถรายงานข่าวได้ทั้งหมด ไม่สามารถรายงานข้อมูลความจริงได้ทั้งหมด
และต้องนำข้อมูลที่เลือกมาเสนอเป็นเรื่องราวที่สืบต่อไม่ขัดแย้งกัน (Newton 1989)
เพราะว่าไม่สามารถจะรายงานข่าวได้ทั้งหมด การเลือกข่าวเป็นสิ่งที่เลี่ยงไม่ได้
อิทธิพลจากรัฐบาล รวมทั้งการตรวจพิจารณาข่าวสารทั้งที่เปิดเผยและไม่เปิดเผย สามารถทำให้สื่อเกิดความเอนเอียงได้ในบางประเทศ
นอกจากนั้นแล้ว ยังมีองค์ประกอบทางเศรษฐกิจที่ทำให้เกิดความเอนเอียงได้รวมทั้ง ผู้เป็นเจ้าของสื่อ
การที่สื่อมีเจ้าของไม่กี่คน การทำเป็นอาชีพของผู้สื่อข่าวประกอบกับการเลือกผู้สื่อข่าวในการบรรจุงาน
ผู้ชมข่าวที่เป็นเป้าหมายของสื่อ และแรงกดดันจากผู้โฆษณา

ความเอนเอียงทางการเมือง เป็นสิ่งที่มีมาพร้อมกับสื่อมวลชนตั้งแต่แรกแล้ว
คือ ค่าลงทุนอุปกรณ์การพิมพ์ในยุคต้น ๆ เป็นตัวจำกัดบุคคลที่สามารถจะร่วมทำสื่อมวลชนได้
และนักประวัติศาสตร์พบว่า ผู้ผลิตข่าวมักจะอำนวยประโยชน์ให้กับกลุ่มอิทธิพลทางสังคมต่าง ๆ

จากมุมมองอื่น ๆ
---------------

* เศรษฐกิจ - เมื่อบุคคลหรือองค์กรของรัฐตีความหมายกฎหมายหรือสัญญาเข้าข้างตนเพราะผลประโยชน์
* ความเอนเอียงโดยวัฒนธรรม (Cultural bias) เมื่อมีการตีความหมายหรือตัดสินใจเหตุการณ์ให้เข้ากับวัฒนธรรมของตน
* คตินิยมเชื้อชาติ เมื่อมีการตัดสินบุคคลหรือเหตุการณ์เกี่ยวกับบุคคลโดยใช้เชื้อชาติ ผิวพรรณ แหล่งกำเนิด เผ่าพันธุ์ แทนกฏเกณฑ์ที่เป็นกลาง ๆ อย่างอื่น
* ลัทธิกีดกันทางเพศ เมื่อมีการตัดสินใจอาศัยเพศ แทนกฏเกณฑ์ที่เป็นกลาง ๆ อย่างอื่น
* ผัสสาการนิยม (Sensationalism) เช่นการเน้น บิดเบือน หรือกุข่าวให้เร้าใจ เพื่อที่จะเพิ่มประชานิยม
* ความเอนเอียงต่อผู้ให้ทุน (Funding bias) เป็นความเอนเอียงของนักวิทยาศาสตร์ที่มักจะมีข้อสรุปงานวิจัยที่ทำผลประโยชน์แก่ผู้ให้ทุนงานวิจัย
* ความเอนเอียงของแพทย์ เมื่อมีการขัดกันแห่งผลประโยชน์ (เช่นเมื่อแพทย์ได้รับประโยชน์ในการสั่งวิธีการตรวจแพง ๆ ในการรักษาพยาบาลคนไข้)

ดูเพิ่ม
-------

* ความเอนเอียงในการตีพิมพ์
* ความเอนเอียงเพื่อยืนยัน
* ความเอนเอียงจากการเลือก
* ความเอนเอียงจากการอยู่รอด

เชิงอรรถและอ้างอิง
------------------

1. ↑  Heinrichs, Ann (2005). *The Printing Press (Inventions That Shaped the World)*. Franklin Watts. p. 53. ISBN 0-531-16722-4.
2. ↑  Cain, D.M.; Detsky, A.S (2008). "Everyone's a Little Bit Biased (Even Physicians)". *JAMA*. **299** (24).`{{cite journal}}`: CS1 maint: multiple names: authors list (ลิงก์)
**คนครุ่นคิด** (ฝรั่งเศส: *Le Penseur*; อังกฤษ: The Thinker) เป็นประติมากรรมที่สร้างโดยโอกุสต์ รอแด็ง ประติมากรชาวฝรั่งเศส ที่ปัจจุบันตั้งแสดงอยู่ที่พิพิธภัณฑ์รอแด็ง กรุงปารีส ในประเทศฝรั่งเศส

"คนครุ่นคิด" เป็นประติมากรรมบรอนซ์และหินอ่อนที่เป็นรูปชายนั่งคิดเหมือนมีความขัดแย้งภายใน รูปปั้นมักจะใช้เป็นสัญลักษณ์ของปรัชญา

ประติมากรรม
-----------

ประติมากรรม "คนครุ่นคิด" เดิมชื่อ "กวี" เป็นงานที่จ้างโดยพิพิธภัณฑ์มัณฑนศิลป์ (*Musée des Arts Décoratifs*) ในกรุงปารีสเพื่อเป็นรูปปั้นสำหรับประตูทางเข้าพิพิธภัณฑ์ รอแด็งได้รับแรงบันดาลใจจากไตรภูมิดันเตของดันเต อาลีกีเอรี และตั้งชื่อประตูว่า "ประตูนรก" ประติมากรรมแต่ละชิ้นเป็นตัวแทนของตัวละครจากมหากาพย์ เดิม "คนครุ่นคิด" ตั้งใจจะให้เป็นดันเต อาลีกีเอรี หน้า "ประตูนรก" ครุ่นคิดถึงมหากาพย์ ในประติมากรรมชิ้นสุดท้าย รูปปั้นเล็กนั่งอยู่เหนือประตูคิดถึงชะตาของผู้อยู่ข้างใต้ ประติมากรรมเป็นรูปเปลือยเพราะรอแด็งต้องการสร้างผู้ที่มีลักษณะเป็นวีรบุรุษทำนองเดียวกับมีเกลันเจโล ที่แสดงให้เห็นทั้งด้านสติปัญญาที่เกิดขึ้นจากความยำเกรงในพระเจ้าและความสามารถทางกวีนิพนธ์

รอแด็งสร้างปูนหล่อขนาดเล็กใน ค.ศ. 1880 รูปใหญ่หล่อเสร็จเมื่อ ค.ศ. 1902 แต่มิได้ตั้งแสดงให้ประชาชนชมจนปี ค.ศ. 1904 ต่อมางานชิ้นนี้ตกไปเป็นของกรุงปารีส และถูกนำไปตั้งอยู่หน้าตึกป็องเตอง (Panthéon) ใน ค.ศ. 1906 และใน ค.ศ. 1922 ก็ถูกย้ายไปหน้าโรงแรมบีรงที่ต่อมาเป็นพิพิธภัณฑ์รอแด็ง

ประติมากรรมชิ้นนี้เป็นชิ้นที่เป็นที่รู้จักกันมากที่สุดชิ้นหนึ่งของรอแด็ง และมักจะใช้เป็นสัญลักษณ์ที่เกี่ยวกับความมีสติปัญญา และต่อมาก็เป็นหัวเรื่องการเสียดสีที่เกิดขึ้นเมื่อรอแด็งยังมีชีวิตอยู่

หล่อเพิ่ม
---------

ประติมากรรม "คนครุ่นคิด" ถูกหล่ออีกห้าสิบรูป และนำไปตั้งหน้าพิพิธภัณฑ์ในหลายประเทศ ขนาดรูปก็ต่างกันไป บ้างก็ใหญ่กว่ารูปเดิม บ้างก็เล็กกว่า

อ้างอิง
-------

1. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2019-04-18. สืบค้นเมื่อ 2017-05-18.
2. ↑  Statues — *The Thinker*

| * ด
* ค
* ก
จิตรกรรมโดยโอกุสต์ รอแด็ง (ค.ศ. 1840–ค.ศ. 1917) |
| --- |
| ผลงาน | 
* ยุคสัมริด (ค.ศ. 1877)
* คนเดิน (ราว ค.ศ. 1877)
* ประตูนรก (ค.ศ. 1885)
* ชาวเมืองกาแล (ค.ศ. 1889)
* จูบ (ค.ศ. 1889)
* คนครุ่นคิด (ค.ศ. 1902)
* อนุสรณ์แด่บาลซัก

 |
| ผู้เกี่ยวข้องและสถานที่ | 
* กามีย์ โกลแดล
* โอแตลบีรง, ปารีส
* พิพิธภัณฑ์รอแด็ง , ปารีส
* พิพิธภัณฑ์รอแด็ง , ฟิลาเดลเฟีย

 |
| 
* 

จิตรกรที่มีบทความเกี่ยวกับภาพเขียน
* จิตรกรที่มีรายชื่อศิลปะ
* จิตรกรรมแบ่งตามยุค
* จิตรกรรมแบ่งตามคริสต์ทศวรรษ
* จิตรกรรมแบ่งตามประเภท
* จิตรกรรมแบ่งตามหัวเรื่อง
 |
**อลิซาเบธ: ราชินีบัลลังก์ทอง** (อังกฤษ: *Elizabeth: The Golden Age*) เป็นภาคต่อของ *อลิซาเบธ ราชินีบัลลังก์เลือด (Elizabeth)* นำแสดงโดย เคต แบลนเชตต์, ไคลฟ์ โอเวน, เจฟฟรีย์ รัช ร่วมด้วย ซาแมนธา มอร์ตัน กำกับการแสดงโดย เชคการ์ คาปูร์

เนื้อเรื่อง
-----------

ในปี ค.ศ. 1585 หลังการปกครองนานเกือบ 30 ปี ของสมเด็จพระราชินีนาถอลิซาเบธที่ 1 แห่งอังกฤษ (เคต แบลนเชตต์) สเปนภายใต้การนำของพระเจ้าเฟลิเปที่ 2 แห่งสเปน (จอร์ดี้ มอลล่า) กษัตริย์ผู้มีศักดิ์เป็นพระเทวัน (พี่เขย) ของสมเด็จพระราชินีฯอลิซาเบธ ผู้ซึ่งเคร่งครัดในศาสนาคริสต์นิกายโรมันคาทอลิก ต้องการจะกำจัดพระนางทิ้ง เนื่องจากทรงเห็นว่าพระนางนั้นเป็นโปรเตสแตนต์ เสมือนพวกนอกรีต ดังนั้นจึงได้ทรงสายลับหลายคนเข้าสู่อังกฤษเพื่อหาทางที่จะกำจัดพระนางลงเสีย

ขณะที่สถานการณ์ความสัมพันธ์ระหว่างสเปนกับอังกฤษกำลังตึงเครียด ในอีกทางหนึ่ง พระนางได้ชื่อว่าทรงเป็นราชินีพรหมจรรย์ที่มิเคยได้ผ่านการอภิเษกสมรสกับชายใด มีราชทูตจากหลายประเทศพยายามเสนอตัวเจ้านายของตนเพื่อเป็นคู่อภิเษกกับพระนาง แต่พระนางไม่ปักพระทัยกับชายใด ๆ จนกระทั่งวันหนึ่ง พระนางได้พบกับ เซอร์ วอลเตอร์ ราเลกห์ (ไคลฟ์ โอเวน) นักเดินเรือผู้แสวงหาโลกใหม่ เขาทำให้พระนางทึ่งและสนพระทัยในตัวเขา แต่ราเลกห์ชื่นชอบพระนางในฐานะราชินีเท่านั้น ราเลกห์เพียงต้องการขอพระราชานุญาตให้เดินเรือไปแสวงหาอาณายิคมใหม่ ๆ ในนามของจักรวรรดิอังกฤษ และแอบได้เสียกับ เบสส์ (แอ็บบี้ คอร์นิช) นางกำนัลคนสนิท

ในขณะเดียวกัน สมเด็จพระราชินีนาถแมรีที่ 1 แห่งสกอตแลนด์ (ซาแมนธา มอร์ตัน) พระขนิษฐาต่างพระมารดาของสมเด็จพระราชินีฯอลิซาเบธ ผู้ซึ่งมีสิทธิ์ในการที่จะครองบัลลังก์อังกฤษเช่นเดียวกัน ซึ่งถูกควบคุมตัวให้อยู่แต่ในปราสาท ก็ได้ดำเนินแผนลับร่วมกับพระเจ้าเฟลิเปฯ เมื่อการลอบสังหารพระนางฯเกิดขึ้นแต่ล้มเหลว ผู้กระทำการถูกจับกุมตัวได้และซัดทอดมาถึงพระนาง พระนางถูกตัดสิทธิลงโทษด้วยการประหารชีวิตภายในพระราชวัง ซึ่งสมเด็จพระราชินีฯอลิซาเบธ ทรงเศร้าพระทัยเป็นอย่างมาก

การสิ้นพระชนม์ด้วยการถูกสำเร็จโทษของสมเด็จพระราชินีฯแมรีที่ 1 ทำให้พระเจ้าเฟลิเปฯเร่งส่งกองทัพเรืออาร์มาดา อันเกรียงไกรของสเปนเข้าสู่ชายฝั่งอังกฤษ โดยหวังจะจะบุกเข้ามาถึงแม่น้ำเทมส์ ถึงพระนครลอนดอนเมืองหลวง พระนางตัดสินพระทัยทำศึกครั้งนี้ที่เดิมพันด้วยพระชนม์ชีพและบ้านเมือง ทั้ง ๆ ที่มีกำลังพลน้อยกว่า โดยมีเซอร์ฟรานซิส วอลซิ่งแฮม (เจฟฟรีย์ รัช) ขุนนางผู้ภักดีคอยเคียงข้าง

รางวัล
------

* ชนะเลิศ รางวัลออสการ์ สาขาออกแบบเครื่องแต่งกายยอดเยี่ยม
* ชนะเลิศ รางวัลโทรทัศน์ทองคำ ทีมพากย์ยอดเยี่ยม (ช่อง 7)

อ้างอิง
-------

* ข้อมูลจากIMDb

1. ↑  เดลินิวส์: หน้า 10 ฉบับวันอาทิตย์ที่ 12 กุมภาพันธ์ พ.ศ. 2555 แรม 8 ค่ำ เดือน 3 ปีเถาะ

แหล่งข้อมูลอื่น
---------------

* เว็บไซต์อย่างเป็นทางการของภาพยนตร์
**คตินิยมนักวิชาการ** (อังกฤษ: technocracy) เป็นระบอบการปกครองซึ่งวิทยาศาสตร์จะมีอยู่ในการควบคุมการตัดสินใจทั้งหมด นักวิทยาศาสตร์ วิศวกรและนักเทคโนโลยีผู้มีความรู้ ความชำนาญหรือทักษะจะก่อตัวเป็นองค์การปกครอง แทนนักการเมือง นักธุรกิจและนักเศรษฐศาสตร์ ในคตินิยมนักวิชาการ ผู้ตัดสินใจจะถูกเลือกโดยดูจากความรู้และทักษะที่พวกเขามีในสาขาของตน

คำว่า "คตินิยมนักวิชาการ" นี้ เดิมทีใช้เรียกการใช้ระเบียบวิธีทางวิทยาศาสตร์ในการแก้ไขปัญหาสังคม ซึ่งต่างไปจากการแก้ไขปัญหาด้วยวิธีทางเศรษฐกิจ การเมืองหรือปรัชญาแบบเก่า ตามผู้เสนอมโนทัศน์นี้ บทบาทของเงินและคุณค่าทางเศรษฐกิจ ความเห็นทางการเมืองและกลไกการควบคุมซึ่งยึดมั่นในศีลธรรมจะถูกตัดทิ้งไปทั้งหมด หากเมื่อรูปแบบการควบคุมทางสังคมนี้ได้ถูกนำไปใช้ในพื้นที่แห่งทวีป ซึ่งมีทรัพยากรธรรมชาติเพียงพอ บุคลากรซึ่งถูกฝึกทางเทคนิค และสินค้าอุตสาหกรรมที่ติดตั้งแล้ว เพื่อที่จะเปิดให้การผลิตและการแจกจ่ายสินค้าและบริการทางภายภาพแก่พลเมืองแห่งทวีปทั้งหมดในปริมาณที่เกินความสามารถทางกายของปัจเจกบุคคลจะบริโภคได้ ในการจัดเตรียมเช่นนัน ความกังวลจะเป็นเรื่องความยั่งยืนภายในฐานทรัพยากร แทนที่จะเป็นการได้ประโยชน์ทางการเงิน เพื่อที่จะรับประกันให้หน้าที่ทางสังคม-อุตสาหกรรมทั้งหมดดำเนินต่อไปในอนาคตอย่างไม่มีที่สิ้นสุด ทักษะทางเทคนิคและความเป็นผู้นำจะถูกเลือกบนพื้นฐานของความรู้และสมรรถนะทางวิชาการ มากกว่าการเลือกตั้งแบบประชาธิปไตย โดยผู้ไม่มีความรู้หรือทักษะเช่นนั้นซึ่งถือว่าเป็นสิ่งจำเป็น

บางคนใช้คำว่า คตินิยมนักวิชาการ หมายถึงรูปแบบหนึ่งของคุณธรรมนิยม (meritocracy) ซึ่งเป็นระบบที่ "ผู้มีคุณวุฒิสูงสุด" และผู้ซึ่งตัดสินความสมบูรณ์ของคุณสมบัตินั้นคือคน ๆ เดียวกัน การนำไปใช้อื่นได้ถูกอธิบายว่าไม่เป็นกลุ่มผู้ควบคุมที่เป็นมนุษย์แบบคณาธิปไตย (oligarchy) แต่เป็นเหมือนการบริหารจัดการโดยวิทยาศาสตร์เฉพาะสาขา อย่างเห็นได้ชัดโดยปราศจากอิทธิพลของกลุ่มผลประโยชน์พิเศษ ปัจจุบัน ความหมายของคำว่า คตินิยมนักวิชาการ ได้ขยายไปบ่งชี้การจัดการหรือการบริหารทุกประเภทโดยผู้เชี่ยวชาญทางวิชาการ ("นักวิชาการ") ในสาขาใด ๆ ไม่เพียงแต่วิทยาศาสตร์กายภาพเท่านั้น และมีการใช้อธิบายรัฐบาลที่รวมผู้เชี่ยวชาญที่ไม่ได้ถูกเลือกตั้งขึ้นที่ระดับรัฐมนตรี

อ้างอิง
-------

1. ↑   Ernst R. Berndt, (1982)."From Technocracy To Net Energy Analysis: Engineers, Economists And Recurring Energy Theories Of Value", Studies in Energy and the American Economy, Discussion Paper No. 11, Massachusetts Institute of Technology, Revised September 1982
2. 1 2  "Questioning of M. King Hubbert, Division of Supply and Resources, before the Board of Economic Warfare" (PDF). 1943-04-14. คลังข้อมูลเก่าเก็บจากแหล่งเดิม (PDF)เมื่อ 2019-03-31. สืบค้นเมื่อ 2008-05-04.p.35 (p.44 of PDF), p.35
3. ↑  "History and Purpose of Technocracy by Howard Scott". คลังข้อมูลเก่าเก็บจากแหล่งเดิมเมื่อ 2009-04-22. สืบค้นเมื่อ 2021-08-14.
4. ↑  "Who, what, why: what can technocrats achieve that politicians can't?". *BBC News*. 14 November 2011. สืบค้นเมื่อ 19 February 2012.
5. ↑  "Technocrats—Minds like machines: Government by experts sounds tempting, especially in a crisis. It can work. But brief stints have the best chances". *The Economist*. 19 November 2011. สืบค้นเมื่อ 21 February 2012.
**คตินิยมแบบโบลิบาร์** (สเปน: *bolivarianismo*) เป็นกระแสความคิดทางการเมืองซึ่งในทางทฤษฎีมีพื้นฐานมาจากชีวิตและผลงานของซิมอน โบลิบาร์ ผู้นำการเคลื่อนไหวให้อเมริกาใต้ตอนบนเป็นเอกราชจากจักรวรรดิสเปน โดยเมื่อเวลาผ่านไป เขาได้กลายเป็นปูชนียบุคคลด้วยความนิยมไม่มากก็น้อยในประเทศโบลิบาร์ทั้งหก (โคลอมเบีย, โบลิเวีย, ปานามา, เปรู, เวเนซุเอลา และเอกวาดอร์)

คตินิยมแบบโบลิบาร์ในฐานะอุดมการณ์ทางการเมืองได้รับการพัฒนาและส่งเสริมจากบรรดาพรรคการเมืองในลาตินอเมริกาที่ประกาศตัวว่าอยู่ฝ่ายซ้ายมาร์กซิสต์และรวมตัวกันในที่ประชุมเซาเปาลู โดยนำกระแสความรักปิตุภูมิฮิสแปนิกอเมริกา คตินิยมแบบสาธารณรัฐแนวมนุษยนิยมพลเมือง และสังคมนิยม มารวมกันเพื่อต่อต้านความอยุติธรรมจากจักรวรรดินิยม ความเหลื่อมล้ำ และการทุจริตในตำแหน่งหน้าที่ อย่างไรก็ตาม มีผู้ตั้งข้อสังเกตว่าอุดมการณ์สังคมนิยมกับคตินิยมแบบโบลิบาร์นั้นไม่น่าเข้ากันได้เมื่อพิจารณาจากบริบททางประวัติศาสตร์ เนื่องจากโบลิบาร์มีความคิดโน้มเอียงไปทางเสรีนิยมมากกว่า โดยเฉพาะในด้านเศรษฐกิจ

ทุกวันนี้ ผู้นำทางการเมืองหลายคนรวมถึงประชาคมและขบวนการทางสังคมอีกหลายกลุ่มได้กำหนดนโยบายของตนโดยนำอุดมการณ์ของโบลิบาร์มาตีความในรูปแบบที่แตกต่างกันไป ตัวอย่างหนึ่งคือแผนงานที่ริเริ่มโดยอูโก ชาเบซ (อดีตประธานาธิบดีเวเนซุเอลา) และเป็นแรงบันดาลใจแก่ผู้นำลาตินอเมริกาอย่างราฟาเอล กอร์เรอา (อดีตประธานาธิบดีเอกวาดอร์) และเอโบ โมราเลส (ประธานาธิบดีโบลิเวีย) ซึ่งนำอุดมการณ์ของโบลิบาร์มาตีความและปรับใช้เช่นกัน โดยอยู่ในกรอบของหลักการที่เรียกว่า สังคมนิยมในคริสต์ศตวรรษที่ 21

ดูเพิ่ม
-------

* การปฏิวัติโบลิบาร์
* ลัทธิชาเบซ

อ้างอิง
-------

1. ↑  Brazil's path to Bolivarian communism
2. ↑  Simón Bolívar y el sueño de una América Unida, John V. Lombardi
3. ↑  La exportacion de la revolución bolivariana hacia América Latina, Leopoldo E. Colmenares G.
4. ↑  Para los que no encuentran al Bolívar socialista (I)
5. ↑  Lynch, John. *Simón Bolívar: a life.* New Haven and London: Yale University Press, 2007, p. 160. "Bolívar's economic thought favoured development within a new liberal framework ... He therefore advocated free trade and a general programme of economic liberalism to remove restraints on land and labour."
พรมวิเศษใช้เป็นพาหนะเดินทางได้ตามใจหมาย
ลิงฉลาดสามตัวในศาล Tōshō-gū ประเทศญี่ปุ่น
**คติชนวิทยา** (อังกฤษ: folkloristics) เป็นสาขาหนึ่งที่ศึกษาข้อมูลทางวัฒนธรรมของมนุษย์ที่มีการถ่ายทอดสืบต่อกันมา ทั้งในสังคมชนบทและในสังคมเมือง ไม่ว่าจะเป็นตำนาน นิทาน นิยายประจำถิ่น เพลง ปริศนาคำทาย สำนวนภาษิต คำพังเพย การละเล่น การแสดง เครื่องมือเครื่องใช้ อาหารการกิน ยาพื้นบ้าน ความเชื่อ ประเพณีและพิธีกรรม

สำหรับผู้ที่ศึกษาความรู้ด้านคติชนวิทยา จะเรียกว่า "นักคติชนวิทยา" (folklorist)

ความหมายของคติชนวิทยา
---------------------

คำว่าคติชนวิทยา มีผู้ให้ความหมายไว้มากมายหลากหลาย แต่สามารถสรุปได้เป็น 2 กลุ่มความคิดใหญ่ ๆ คือ

### คติชนวิทยาในความหมายระยะแรก

หมายถึงการศึกษาข้อมูลทางวัฒนธรรมในวิถีชีวิตแบบชาวบ้านชาวชนบท ไม่ว่าจะเป็นตำนานพื้นบ้าน นิทานพื้นบ้าน เพลงพื้นบ้าน ภาษิตคำพังเพย ปริศนาคำทาย การละเล่นและการแสดงพื้นบ้าน รวมทั้งขนบธรรมเนียมประเพณี ความเชื่อและพิธีกรรมในสังคมระดับชาวบ้าน ชาวนา หรือชาวชนบทที่มีวิถีชีวิตแบบเก่าแก่ดั้งเดิม ตัวอย่างทัศนะของนักวิชาการในกลุ่มนี้ ดังเช่น Jonas Balys นักคติชนวิทยาและนักชาติพันธุ์วิทยาอธิบายว่า คติชนประกอบด้วยการสร้างสรรค์ตามแบบประเพณีปรัมปราของผู้คนทั้งในสังคมอนารยธรรมและสมัยที่มีอารยธรรมแล้ว วิธีการสร้างสรรค์คือใช้เสียงและคำมาประกอบกันเข้าเป็นรูปแบบร้อยแก้วและรูปแบบร้อยกรอง นอกจากนี้ ยังประกอบด้วยความเชื่อของคนพื้นบ้าน
หรือความเชื่อเรื่องโชคลาง ประเพณี และการแสดง การร่ายรำ การละเล่นต่าง ๆ ซึ่งข้อมูลคติชนนั้นไม่ใช่เป็นแต่เพียงศาสตร์ที่เกี่ยวกับคนพื้นบ้านเท่านั้น แต่ยังเป็นศาสตร์พื้นบ้านและกวีนิพนธ์พื้นบ้านที่เป็นประเพณีเก่าแก่อีกด้วย

ในวงการคติชนวิทยาในระยะแรกนั้นเมื่อพูดถึง folklore ก็มักหมายถึงคติชนของชาวบ้านที่มีขอบเขตอยู่ในบริบทของสังคมชาวนา ไม่ได้รวมถึงชาวเมืองในสังคมเมืองและไม่ได้คิดว่า "ชาวเมือง" ก็อาจจะมี "urban lore" ของตนเองได้

### คติชนวิทยาในความหมายระยะหลัง

หมายถึงศาสตร์สาขาวิชาหนึ่งที่สนใจศึกษาเรื่องราวข้อมูลทางวัฒนธรรมของกลุ่มชนใดกลุ่มชนหนึ่งที่มีเอกลักษณ์ร่วมกัน ไม่ว่าจะเป็นสังคมชาวนาชาวไร่ สังคมเมือง สังคมเกษตรกรรม สังคมอุตสาหกรรม สังคมแบบเก่า สังคมสมัยใหม่ คำว่าคติชนวิทยาในกลุ่มความคิดนี้จึงเป็นความหมายที่กว้างขึ้น ตัวอย่างนักวิชาการในกลุ่มนี้เช่น Alan Dundes อธิบายว่าการนิยามความหมายของคำว่า folklore มักจะไม่เน้นที่ folk แต่จะเน้นที่ lore มากกว่า ฉะนั้นคำว่า folk จึงหมายถึงกลุ่มชนกลุ่มใดกลุ่มหนึ่ง กลุ่มใดก็ได้ที่มีเอกลักษณ์ร่วมกัน เช่น มีอาชีพเดียวกัน พูดภาษาเดียวกัน นับถือศาสนาเดียวกัน กระทำกิจกรรมบางประเภทเหมือนกัน ส่วน lore คือเรื่องราวแบบแผนของกลุ่มชนกลุ่มใดกลุ่มหนึ่ง การที่ Dundes แยกคำจำกัดความออกเป็น 2 คำนั้น เพราะเขาเห็นว่าคำว่า folk ไม่ได้หมายเฉพาะแต่ชาวไร่ชาวนาหรือชาวชนบท แต่หมายถึงชนกลุ่มใดกลุ่มหนึ่ง จะเป็นชนกลุ่มใดก็ได้ที่มีเอกลักษณ์บางอย่างที่มีอยู่ร่วมกัน ดังเช่น กลุ่มนิสิตนักศึกษา กลุ่มวัยรุ่นในเซ็นเตอร์พอยต์ กลุ่มรักร่วมเพศ กลุ่มผู้หญิง กลุ่มสาวโรงงาน กลุ่มไทลื้อ กลุ่มมุสลิม เป็นต้น

ดูเพิ่ม
-------


คอมมอนส์ มีภาพและสื่อเกี่ยวกับ:  
**คติชนวิทยา**

อ้างอิง
-------

* ปฐม หงษ์สุวรรณ. **เอกสารประกอบการสอนวิชาคติชนวิทยา**. มหาสารคาม : ภาควิชาภาษาไทยและภาษาตะวันออก คณะมนุษยศาสตร์และสังคมศาสตร์ มหาวิทยาลัยมหาสารคาม, 2550.
* ปฐม หงษ์สุวรรณ. **กาลครั้งหนึ่ง : ว่าด้วยตำนานกับวัฒนธรรม**. กรุงเทพฯ : สำนักพิมพ์แห่งจุฬาลงกรณ์มหาวิทยาลัย, 2550.
**คนขายเนื้อสัตว์** คือบุคคลที่ฆ่าสัตว์ ตกแต่งเนื้อสัตว์ ขาย หรือทำทั้งสามอย่างอย่างรวมกัน พวกเขาจะหั่นชิ้นเนื้อสัตว์จำพวกเป็ด ไก่ ปลา และหอยตามรอยตัดที่เป็นมาตรฐานเพื่อขายปลีกหรือขายส่งให้กับร้านอาหาร คนขายเนื้อสัตว์อาจได้รับว่าจ้างจากซูเปอร์มาร์เก็ต ร้านขายของชำ ร้านขายเนื้อสัตว์และตลาดขายปลา โรงฆ่าสัตว์ หรืออาจจะทำอาชีพอิสระก็ได้

การค้าขายยุคโบราณย้อนหลังไปยุคที่มีการเลี้ยงปศุสัตว์ให้เชื่อง คนขายเนื้อสัตว์ก่อตั้งสมาคมในประเทศอังกฤษเมื่อปี ค.ศ. 1272 ทุกวันนี้ ในเขตอำนาจศาลหลาย ๆ เขตเสนอให้มีใบอนุญาตประกอบวิชาชีพให้แก่คนขายเนื้อสัตว์ ในบางพื้นที่ต้องการให้ฝึกงานเป็นเวลา 3 ปี จึงจะสามารถกลายเป็นคนขายเนื้อสัตว์ผู้เชี่ยวชาญได้

อ้างอิง
-------

1. ↑  "Merriam-Webster's Dictionary's definition of "butcher"".
2. ↑  "Employment information for butchers". คลังข้อมูลเก่าเก็บจากแหล่งเดิมเมื่อ 2010-04-05. สืบค้นเมื่อ 2014-09-11.
3. ↑  "York Butchers' Guild". Yorkbutchersgild.com. คลังข้อมูลเก่าเก็บจากแหล่งเดิมเมื่อ 2012-03-08. สืบค้นเมื่อ 2012-04-04.
4. ↑  "Job futures statistics". Servicecanada.gc.ca. คลังข้อมูลเก่าเก็บจากแหล่งเดิมเมื่อ 2009-08-07. สืบค้นเมื่อ 2014-09-11.
5. ↑  "Master Butcher's Guide". Members.shaw.ca.
**รัฐประหารในประเทศมาลี พ.ศ. 2555** เริ่มขึ้นในวันที่ 21 มีนาคม เมื่อทหารแตกแถวมาลีโจมตีหลายจุดในเมืองหลวง กรุงบามาโก รวมทั้งทำเนียบประธานาธิบดี สถานีโทรทัศน์ของรัฐ และค่ายทหาร ทหาร ผู้ซึ่งกล่าวว่า พวกตนได้ก่อตั้งคณะกรรมการแห่งชาติเพื่อการฟื้นฟูประชาธิปไตยและรัฐ ประกาศในวันเดียวกันว่า พวกตนได้โค่นล้มรัฐบาลอามาดู ตูมานี ตูเร บีบให้เขาต้องซ่อนตัว

ความพยายามรัฐประหารเกิดขึ้นหลังจากการประท้วงนานหลายสัปดาห์ต่อการจัดการกับกบฏนำโดยชนร่อนเร่ทางตอนเหนือของประเทศ ซึ่งได้ลดความนิยมของตูเรลงไปยัง "จุดต่ำสุดรอบใหม่" ทหารเรียกร้องอาวุธและทรัพยากรเพิ่มขึ้นในการทัพกับกบฏ และพวกเขาไม่พอใจกับสิ่งที่พวกเขาเห็นว่า รัฐบาลขาดการสนับสนุนกองทัพ ทหารบางส่วนถึงกับถูกส่งไปยังแนวหน้าโดยมีอาหารไม่เพียงพอ ตูเรกำลังจะลงจากตำแหน่งเมื่อสิ้นสุดวาระหลังการเลือกตั้งประธานาธิบดีในเดือนเมษายน

สหภาพแอฟริการะงับสมาชิกภาพของประเทศมาลี ซึ่งจะยังมีผลกระทั่ง "ได้ฟื้นฟูความสงบเรียบร้อยตามรัฐธรรมนูญอย่างมีผลโดยไม่รอช้า" ผู้นำแอฟริกาหลายคนว่า พวกตนได้ติดต่อกับประธานาธิบดีมาลีที่ถูกปลด และว่า เขายังปลอดภัยดีและได้รับการคุ้มครองจากกำลังที่ยังภักดีต่อเขา มีรายงานว่า เขาอยู่ที่ใดไม่เปิดเผยนอกกรุงบามาโก

อ้างอิง
-------

1. ↑  "Possible Mali coup as soldiers storm TV station". *The Guardian*. UK. Associated Press. 21 March 2012. สืบค้นเมื่อ 24 March 2012.
2. ↑  Afua Hirsch (22 March 2012). "Mali rebels claim to have ousted regime in coup". *The Guardian*. UK. สืบค้นเมื่อ 24 March 2012.
3. 1 2  Laura Burke and Rukmini Callimachi (27 March 2012). "Bloc puts peacekeepers on standby after Mali coup". *Albany Times*. Associated Press. สืบค้นเมื่อ 27 March 2012.
4. ↑  "Mali Soldiers Attack Palace in Coup Bid". Reuters. 22 March 2012. สืบค้นเมื่อ 22 March 2012.[*ลิงก์เสีย*]
5. ↑  Heinlein, Peter; Ababa, Addis (23 March 2012). "African Union Suspends Mali, Hears President Toure Safe". Voice of America. สืบค้นเมื่อ 23 March 2012.
คนขับรถสองแถวในจังหวัดอุบลราชธานี
**คนขับรถ** หรือ **โชเฟอร์** (อังกฤษ: chauffeur หรือ driver) หมายถึง ผู้ที่มีอาชีพบังคับควบคุมยานพาหนะส่วนบุคคลให้เคลื่อนที่ไป ในบางครั้งอาจใช้คำว่า "สารถี" สำหรับผู้ที่ควบคุมพาหนะซึ่งเป็นสิ่งมีชีวิต เช่น รถม้า คำว่า "โชเฟอร์" ในภาษาฝรั่งเศส หมายถึง "ผู้ทำหน้าที่ให้ความร้อน" เนื่องจากรถในยุคแรก มีลักษณะเช่นเดียวกับรางรถไฟและเรือ คือ ใช้พลังไอน้ำ คนขับรถจึงต้องให้ความร้อนเพื่อผลิตพลังงาน

มีกลุ่มคนบางกลุ่มซึ่งได้ว่าจ้างให้มีคนขับรถเต็มเวลาทำหน้าที่ขับยานพาหนะส่วนบุคคล และยังมีบริการอย่างมืออาชีพซึ่งเสนอรถลีมูซีนและรถเช่า ซึ่งมีคนขับรถทำหน้าที่อยู่ด้วย วิธีการดังกล่าวคล้ายกับแท็กซี่ แต่มีความหรูหรามากขึ้น มีประโยชน์หลายประการที่ได้รับจากการใช้คนขับรถ รวมทั้งความสะดวก ความเป็นประโยชน์และการประหยัดเวลา รวมทั้งความปลอดภัยในการขับขี่ให้กับนักธุรกิจและหุ้นส่วนใหญ่

อ้างอิง
-------

1. ↑  Stern, Linda. "Hey, Look, Boss: No Hands!" *Newsweek*, October 1, 2007. Accessed 14 November 2009.
2. ↑  Villano, Matt. "A Chauffeur Role That Tries Harder". *The New York Times*, September 17, 2007. Accessed 14 November 2009.
3. ↑  "Too Old To Drive?" เก็บถาวร 2008-01-11 ที่ เวย์แบ็กแมชชีน *The Rachael Ray Show*, October 10, 2007. Accessed 14 November 2009.
หอคอยของสนามกีฬาโอลิมปิกเฮลซิงกิ (Y. Lindegren & T. Jäntti, สร้างปี 1934-38)
ในสถาปัตยกรรม **คติคำนึงประโยชน์** (อังกฤษ: functionalism) เป็นหลักการที่สถาปนิกควรออกแบบอาคารนั้นโดยยึดจากวัตถุประสงค์ของอาคารนั้น คำพูดนี้ดูจะขาดความเป็นตัวเองมากกว่าที่ปรากฎเห็นครั้งแรก และเป็นสิ่งที่ดูสับสนและเกิดข้อพิพาทในวงการอาชีพ โดยเฉพาะอย่างยิ่งที่เกี่ยวข้องกับสถาปัตยกรรมสมัยใหม่ สถาปัตยกรรมแบบคติคำนึงประโยชน์มีอิทธิพลอย่างยิ่งในเยอรมนี เชโกสโลวาเกีย สหภาพโซเวียต และเนเธอร์แลนด์

การคำนึงประโยชน์ในอาคารนั้น สามารถค้นกลับไปได้ในหลักการคลาสสิกสามข้อของวิตรูวิอุส (Vitruvian triad) อันได้แก่ความแข็งแรงมั่นคง (FIRMITAS), การใช้ประโยชน์ได้ (VTILITAS) และความงาม (VENVSTAS) ซึ่งเป็นหนึ่งใน 3 ข้อของคุณลักษณะทางสถาปัตยกรรม มุมมองของวิทยาแนวการหน้าที่เป็นสิ่งพื้นฐานของสถาปนิกฟื้นฟูกอทิกบางท่าน โดยเฉพาะออกัสตัส พิวจิน เขียนไว้ว่า "ไม่ควรมีสิ่งเติมแต่งในอาคาร ที่ไม่จำเป็นต่อความสะดวก โครงสร้าง หรือ ความเหมาะสม" และ "สิ่งประดับทั้งหมดมีไว้เพื่อให้โครงสร้างที่จำเป็นของอาคารดีขึ้น"

อ้างอิง
-------

1. ↑  A.W.N.Pugin, The true principles of pointed or Christian architecture : set forth in two lectures delivered at St. Marie's, Oscott.
|  |  |
| --- | --- |
| ค.ศ. | บทความนี้อ้างอิงคริสต์ศักราช/คริสต์ทศวรรษ/คริสต์ศตวรรษ ซึ่งเป็นสาระสำคัญของเนื้อหา  |

**บอร์โซ เดสเต** (อังกฤษ: **Borso d'Este**) (ค.ศ. 1413 - 20 สิงหาคม ค.ศ. 1471) บอร์โซ เดสเตเป็นดยุกแห่งเฟอร์ราราของตระกูลเอสเตคนแรกที่ปกครองเฟอร์ราราตั้งแต่ปี ค.ศ. 1450 จนกระทั่งเสียชีวิต 

บอร์โซเป็นบุตรนอกสมรสนิคโคโลที่ 3 เดสเตมาร์ควิสแห่งเฟอร์รารา, โมเดนา และ เรจจิโอ และภรรยาน้อยสเตลลา เด โทโลเมอิ บอร์โซเป็นมาร์ควิสต่อจากเลโอเนลโล เดสเตเมื่อวันที่ 1 ตุลาคม ค.ศ. 1450 ต่อมาเมื่อวันที่ 18 พฤษภาคม ค.ศ. 1452 ก็ได้เลื่อนตำแหน่งขึ้นเป็นดยุกโดยสมเด็จพระจักรพรรดิฟรีดริชที่ 3 แห่งโรมันอันศักดิ์สิทธิ์ และเมื่อวันที่ 12 เมษายน ค.ศ. 1471 สมเด็จพระสันตะปาปาปอลที่ 2 ก็ทรงแต่งตั้งบอร์โซให้เป็นดยุกแห่งเฟอร์ราราอย่างเป็นทางการ

บอร์โซดำเนินนโยบายการขยายอำนาจสำหรับเฟอร์ราราที่ช่วยสร้างเสริมอำนาจให้แก่ตระกูลเอสเตมากขึ้น และมักจะเป็นพันธมิตรกับสาธารณรัฐเวนิสผู้เป็นคู่อริกับทั้งฟรานเชสโคที่ 1 สฟอร์ซา และ ตระกูลเมดิชิ ความปฏิปักษ์ต่อกันนี้นำไปสู่ยุทธการโมลิเนลลาที่ไม่มีฝ่ายใดแพ้ฝ่ายใดชนะ โดยทั่วไปแล้วบอร์โซก็เป็นที่นิยมของประชาชนยกเว้นแต่เมื่อพยายามสร้างภูเขาเมื่อปี ค.ศ. 1471 จนต้องเลิกโครงการ.

สำนักดยุกของบอร์โซเป็นศูนย์กลางของตระกูลการเขียนภาพแบบเฟอร์ราราที่มีจิตรกรเช่นฟรานเชสโค เดล คอสสา, แอร์โคเล เดรอแบร์ติ และ โคสิโม ทูรา งานจ้างชิ้นสำคัญในสมัยของบอร์โซคืองานเขียนจิตรกรรมฝาผนังในวังสคิฟาโนเอีย นอกจากนั้นบอร์โซก็ยังเป็นผู้อุปถัมภ์นักดนตรีหลายคนที่รวมทั้งเปียโตรโบโน เดล คิตาร์ริโน, นิโคโล โทเดสโค และ บลาซิโอ มอนโทลิโน

แม้ว่าจะมีชื่อเสียงว่าเป็นผู้อุปถัมภ์ศิลปะคนสำคัญแต่ก็ได้ชื่อว่าเป็นคนตระหนี่ ที่จะเห็นได้จากเมื่อมีเรื่องไม่ยอมจ่ายค่าจ้างจนโคสิโมต้องย้ายไปโบโลนยาไปก่อตั้งตระกูลการเขียนใหม่ที่นั่น--ตระกูลการเขียนภาพแบบโบโลนยา

บอร์โซเป็นที่รู้จักกันจากพระคัมภีร์ไบเบิลในชื่อของตนเองซึ่งเป็นงานจุลจิตรกรรมหนังสือวิจิตรเล่มสำคัญของยุคฟื้นฟูศิลปวิทยาอิตาลีที่จ้างให้เขียนในปี ค.ศ. 1455

บอร์โซมิได้สมรสฉะนั้นจึงไม่มีทายาท ผู้เป็นดยุกคนต่อไปคือแอร์โคเลที่ 1 เดสเตผู้เป็นลูกพี่ลูกน้องกัน

อ้างอิง
-------

1. ↑  Bertazzo, Claudia. "Il cemento del potere". *Medioevo*. **12** (11): 83.

* Chiappini, Luciano (2001). *Gli Estensi*. Ferrara.

ดูเพิ่ม
-------

* หนังสือวิจิตร
**เกียกกาย** เป็นคำไทยโบราณ หมายถึง กองเสบียงหรือกองพลาธิการ อันเป็นส่วนหนึ่งของกองทัพ  มีหน้าที่ในการจัดหาและส่งเสบียง ทั้งอาหาร อาหารสัตว์ สำหรับกองทัพ ส่วนที่เก็บเสบียงของทหาร เช่น อาวุธยุทธภัณฑ์ (ammunition) ไม่รวมอยู่ในหน้าที่ของเกียกกาย ในเกือบทุก ๆ หน่วยของทหาร หน้าที่การขนส่งและจัดหาเสบียงถูกดำเนินการโดยกองทหารเดียวกันคือสำนักงานชื่อว่า กรมเกียกกายทหารบก (ปัจจุบันเป็นกรมพลาธิการทหารบก)

ประวัติเกียกกาย
---------------

ภาพล้อเจ้าพระยาธรรมาธิกรณาธิบดี  

ฝีพระหัตถ์ รัชกาลที่ 6  

ปรากฏชื่อ นายพลเกียกกาย
**ในสมัยโบราณ** มีการจัดการปกครองและบริหารบ้านเมืองแบ่งออกเป็น 4 สาขา ซึ่งเรียกกันว่า **"จตุสดมภ์"** ประกอบด้วย เวียง วัง คลัง และนา สำหรับงานที่เกี่ยวกับการป้องกันประเทศ จะเป็นหน้าที่ของเวียง ซึ่งได้รวมเอากิจการด้านการส่งกำลังบำรุงเข้าไว้ด้วย ใช้ชื่อว่า "แผนกยุ้งฉาง" และต่อมาได้มีการเปลี่ยนชื่อเป็น **"เกียกกาย"**

**ในสมัยพระบาทสมเด็จพระจุลจอมเกล้าเจ้าอยู่หัว**

* พ.ศ. 2448 ได้มีการจัดตั้ง **"กรมเกียกกายทหารบก"** ขึ้นตรงต่อ กรมยุทธนาธิการโดยรวมเอากิจการสัสดี ไว้ในกรมเกียกกายทหารบกด้วย

**ในสมัยพระบาทสมเด็จพระปกเกล้าเจ้าอยู่หัว**

* พ.ศ. 2469 กระทรวงกลาโหม ได้ออกคำสั่งยุบเลิก กรมยกกระบัตรทหารบก กรมเกียกกายทหารบก และกรมสรรพยุทธ พร้อมทั้งจัดตั้ง **"กรมพลาธิการทหารบก"** เมื่อวันที่ 1 เมษายน พ.ศ. 2470 มีหน้าที่ จัดซื้อ สร้างซ่อมอาวุธ เก็บรักษา และจ่ายสิ่งของ โดยมีหน้าที่ขึ้นตรง 4 หน่วย คือ กรมช่างแสงทหารบก กรมช่างยุทธภัณฑ์ทหารบก กรมยกกระบัตรทหารบก และกรมโยธาธิการทหารบก

**ในสมัยพระบาทสมเด็จพระมหาภูมิพลอดุลยเดชมหาราช บรมนาถบพิตร**

* พ.ศ. 2495 ได้มีการปรับปรุงการจัดหน่วย กรมพลาธิการทหารบกขึ้นใหม่ โดยเอาแบบอย่างจากการจัดของกองทัพสหรัฐอเมริกา หลังจากนั้นก็ยังมีการปรับปรุงการจัดของ กรมพลาธิการทหารบกอีกหลายครั้ง จนถึงปัจจุบัน กรมพลาธิการทหารบก ได้มีการจัดโดยใช้อัตราเฉพาะกิจ หมายเลข 3500 มีหน่วยขึ้นตรง 20 หน่วย

**ภารกิจ** กรมพลาธิการทหารบก มีหน้าที่ วางแผน อำนวยการ ประสานงาน แนะนำ กำกับการ ดำเนินการ วิจัยและพัฒนาเกี่ยวกับการผลิต การจัดหา การส่งกำลัง การซ่อมบำรุง และการบริการ กำหนดหลักนิยมและทำตำรา ตลอดจนการฝึกและศึกษา ทั้งนี้ เกี่ยวกับกิจการและสิ่งอุปกรณ์ของเหล่าทหารพลาธิการ มี**เจ้ากรมพลาธิการทหารบก** เป็นผู้บังคับบัญชารับผิดชอบ

ในปัจจุบันเกียกกายยังคงมีใช้ในราชการทหารเรียกว่า **นายทหารเกียกกาย** เป็นแผนกหนึ่งในกรมพลาธิการทหารบก มีหน้าที่จัดการเกี่ยวกับการประกอบเลี้ยงกำลังพลรวมทั้งบุคคลที่เกี่ยวข้อง

สถานที่เนื่องด้วยชื่อ
---------------------

เกียกกาย มีชื่อปรากฏคือ **แยกเกียกกาย** ตัดกับถนนทหารและถนนสามเสน เขตดุสิต กรุงเทพมหานคร บริเวณโดยรอบมีสถานที่สำคัญ เช่น สัปปายะสภาสถาน (เดิมคือที่ตั้งของโรงเรียนโยธินบูรณะ) กรมการอุตสาหกรรมทหาร กองพลทหารม้าที่ 2 รักษาพระองค์ กองพันทหารม้าที่ 4 รักษาพระองค์ กองพลทหารปืนใหญ่ต่อสู้อากาศยาน เป็นต้น **สวนสาธารณะเฉลิมพระเกียรติ เกียกกาย** และ**ท่าน้ำเกียกกาย** บริเวณวัดแก้วฟ้าจุฬามณี

สำนักการโยธา กรุงเทพมหานคร เปิดเผยว่า กทม.อยู่ระหว่างศึกษาความเหมาะสม โครงการก่อสร้างสะพานข้ามแม่น้ำเจ้าพระยา 4 แห่ง รวมทั้งบริเวณเกียกกาย มูลค่าลงทุนรวมประมาณ 1.5 หมื่นล้านบาท

อ้างอิง
-------

1. ↑  เกียกกาย เก็บถาวร 2009-03-03 ที่ เวย์แบ็กแมชชีน ราชบัณฑิต
2. ↑  ประวัติเกียกกาย เก็บถาวร 2012-10-16 ที่ เวย์แบ็กแมชชีน กรมพลาธิการทหารบก
3. ↑  'ประวิตร'ไฟเขียวสร้าง'สะพานข้ามแม่น้ำเจ้าพระยา'แยกเกียกกายแก้'รถติด'
4. ↑  ชงนายกฯสะพานเกียกกาย กทม.เร่งของบเวนคืน-สะพานข้ามแม่น้ำแห่งที่ 11
พระธาตุโพนจิกเวียงงัว วัดพระธาตุบุ อำเภอเมืองหนองคาย จังหวัดหนองคาย
**พระธาตุโพนจิกเวียงงัว** เป็นพระธาตุที่เชื่อกันว่าบรรจุพระธาตุเขี้ยวฝาง (พระทันตธาตุ) ประดิษฐานอยู่ที่วัดป่าพระธาตุบุ บ้านโคกป่าฝาง ตำบลปะโค อำเภอเมืองหนองคาย จังหวัดหนองคาย ตามตำนานอุรังคธาตุ มีลักษณะทางศิลปกรรมเป็นเจดีย์ทรงระฆังสูง ก่ออิฐสอด้วยดินและยางไม้ มีฐานประทักษิณเป็นรูปสี่เหลี่ยมขนาดกว้าง 17.50 เมตร ยาว 17.50 เมตร ภายในฐานประทักษิณถมดินอัดแน่น และน่าจะมีการฉาบขอบฐานประทักษิณด้วยปูนฉาบเช่นกัน อีกทั้งมุมทั้งสี่ทิศพบซากฐานอิฐรูปทรงสี่เหลี่ยมสันนิษฐานว่าเป็นพระธาตุจำลองประจำมุม 4 องค์ ถัดขึ้นไปคือฐานเขียงล่าง เป็นทรงสี่เหลี่ยมทำแท่นประดิษฐานโดยรอบ เพื่อประดิษฐานพระธาตุจำลอง 30 องค์ ส่วนเรือนธาตุเป็นองค์ระฆังทรงกลมเรียวยาวอยู่ด้านบน ถัดขึ้นไปเป็นชั้นบัวลูกแก้วในผังกลมซ้อนกัน 4 ชิ้น ส่วนยอดเป็นปลีทรงแหลมสูง คาดว่าน่าจะทำขึ้นใหม่ภายหลัง

ซากโบราณสถานอิฐ อยู่บริเวณด้านทิศตะวันออกของพระธาตุโพนจิก เป็นฐานอาคารก่ออิฐ ขนาด 5.30\*5.30 เมตร สูง 80 เซนติเมตร ฐานล่างของอาคารดังกล่าวมีลักษณะเป็นฐานเขียง 1 ชั้น ภายในถมปรับพื้นด้วยเศษอิฐและดินผสมเม็ดแลงบดอัด นอกจากนี้ยังพบแท่งศิลาแลงทรงกระบอกปักอยู่โดยรอบซากฐานอาคารดังกล่าว จึงสันนิษฐานเบื้องต้นว่าฐานอาคารอิฐหลังนี้น่าจะเป็นสิม (โบสถ์) และแท่งศิลาแลงเหล่านี้น่าจะเป็นหลักกำหนดเขตในการทำสังฆกรรม เช่นเดียวกับพัทธสีมา

ประกาศขึ้นทะเบียนโบราณสถานในราชกิจจานุเบกษา เล่ม 99 ตอนที่ 172 วันที่ 18 พฤศจิกายน 2525 พื้นที่ประมาณ 1 ไร่ 1 งาน 58 ตารางวา

อ้างอิง
-------

* พระธาตุโพนจิกเวียงงัว พระบรมสารีริกธาตุที่ถูกลืม[*ลิงก์เสีย*]
* ธาตุโพนจิกเวียงงัง (วัดพระธาตุบุ)[*ลิงก์เสีย*]

1. ↑  วินิจ พลพิทักษ์, ความเป็นมา พระธาตุโพนจิกเวียงงัว, เข้าถึงข้อมูลวันที่ 17 พฤษภาคม 2556
2. ↑  ประภัสสร์ ชูวิเชียร, พระธาตุโพนจิกเวียงงัว วัดป่าพระธาตุบุ[*ลิงก์เสีย*], เข้าถึงข้อมูลวันที่ 17 พฤษภาคม 2556
3. ↑  ประกาศกรมศิลปากร เรื่อง ขึ้นทะเบียนโบราณสถาน (ธาตุไพนจิกเวียงงัว)
**เกียรติชัย ไอซ์เจลลิบาล์ม** หรือ **เกียรติชัย เอ็มยุเด็น** มีชื่อจริงว่านายอาทิตย์ ประดิษฐ์ผล เป็นชาวจังหวัดชุมพร นักมวยไทยและนักมวยสากลอาชีพชาวไทย เกิดเมื่อ 17 ตุลาคม พ.ศ. 2525 สถิติการชก 36 ครั้ง ชนะ 29 (น็อค 19) แพ้ 7

ประวัติ
-------

เกียรติชัยขึ้นชกมวยสากลครั้งแรกเมื่อ 2 เมษายน พ.ศ. 2542 ชนะน็อค ภาคภูมิ เนชั่นแมน จากนั้นขึ้นชกชนะรวด จนได้ชิงแชมป์ PABA เฉพาะกาลรุ่นซูเปอร์ไลท์เวทเมื่อ 19 กรกฎาคม พ.ศ. 2545 ชนะน็อค เฟรดดี เฟาท์ ยก 1 จากนั้น ไปชิงแชมป์จริงที่อินโดนีเซีย ชนะน็อค แอนโดโน จายาเตียร์ตา คว้าแชมป์มาครองได้ แต่พอป้องกันตำแหน่งครั้งแรก ก็เป็นฝ่ายแพ้คะแนน ดัวดี บาฮารี เสียแชมป์ไป

หลังจากเสียแชมป์ PABA ไปแล้ว เกียรติชัยเดินสายไปชกที่ต่างประเทศเป็นส่วนใหญ่ ทั้งออสเตรเลีย คาซักสถาน แคเมอรูน สเปน และแทนซาเนีย ได้ชิงแชมป์ระดับภูมิภาคที่ออสเตรเลียหลายครั้งแต่ไม่สำเร็จ จน พ.ศ. 2551 เกียรติชัยไปชิงแชมป์โลก WBF ที่ แคเมอรูน ปรากฏว่าชนะน็อคนักมวยเจ้าถิ่น ได้แชมป์มาครอง แต่ก็สละตำแหน่งไป เกียรติชัยชกมวยสากลจนถึง พ.ศ. 2558 หลังจากไปชกแพ้น็อคที่แทนซาเนียแล้ว ก็แขวนนวม เลิกชกมวยสากลไป แต่ยังชกมวยไทยอยู่ โดยส่วนใหญ่จะขึ้นชกทั้งมวยไทย 5 ยก ในจังหวัดภูเก็ต รวมถึงมวยไทย 3 ยก อีกด้วย

เกียรติประวัติ
--------------

### มวยสากล

แชมป์ PABA รุ่นซูเปอร์ไลท์เวท (2545 - 2546)
* ชิงแชมป์ PABA เฉพาะกาลรุ่นซูเปอร์ไลท์เวท 19 กรกฎาคม 2545 ชนะน็อค ยก 1 เฟรดดี้ เฟาท์ (ธงของประเทศอินโดนีเซีย อินโดนีเซีย) ที่ จ.สระบุรี
* ชิงแชมป์ PABA รุ่นซูเปอร์ไลท์เวท 29 มีนาคม 2546 ชนะน็อค ยก 11 แอนโดโน่ จายาเตียร์ตา (อินโดนีเซีย) ที่ กรุงจาการ์ตา
* เสียแชมป์ 25 กันยายน 2546 แพ้คะแนน ดัวด้า บาฮารี (อินโดนีเซีย) ที่ อินโดนีเซีย

แชมป์โลกรุ่นซูเปอร์เวลเตอร์เวท WBF
* ชิง 6 กรกฎาคม 2551 ชนะน็อค ยก 5 ฮัมซา อิลาซา (ธงของประเทศแคเมอรูน แคเมอรูน) ที่ สนามกีฬาอาห์มาดู อาหิโยว์ กรุงยาอุนเด
* สละแชมป์

เคยชิงแชมป์ต่อไปนี้แต่ไม่สำเร็จ
* ชิงแชมป์ IBF แพนแปซิฟิกรุ่นซูเปอร์ไลท์เวท เมื่อ 20 มี.ค. 2547 แพ้น็อค ยก 4 เลิฟมอร์ เอ็นดู (ธงของประเทศออสเตรเลีย ออสเตรเลีย) ที่ เพนท์เทอร์เวิลด์ เอ็นเตอร์เทนเมนท์ รัฐนิวเซาท์เวลส์
* ชิงแชมป์IBF แพนแปซิฟิกรุ่นเวลเตอร์เวทเมื่อ 7 ส.ค. 2548 แพ้น็อค ยก 1 แชด เบนเน็ต (ออสเตรเลีย) ที่ เพนท์เทอร์เวิลด์ เอ็นเตอร์เทนเมนท์ รัฐนิวเซาท์เวลส์
* ชิงแชมป์ PABA รุ่นเวลเตอร์เวท 15 ธันวาคม 2550 แพ้น็อค ยก 8 วิตาลี เดเมียเนนโก (ธงของประเทศคาซัคสถาน คาซัคสถาน) ที่ Bakhtiyar Artaev Boxing Palace, Taraz (Zhambyl),

### มวยไทย

แชมป์ MX Muay Extreme รุ่นไลท์เวท
* ชิง 9 เมษายน 2560 ชนะคะแนน คริส รัตนชัยมวยไทย (ธงของประเทศอิตาลี อิตาลี) ที่ เวทีมวยบางลา หาดป่าตอง จ.ภูเก็ต

อ้างอิง
-------

1. ↑

* สถิติการชก
อะลี อิบน์ อะบี ฏอลิบ เคาะลีฟะฮ์องค์ที่ 4 แห่งรัฐเคาะลีฟะฮ์รอชิดีน และอิมามชีอะฮ์คนแรก ถูกลอบสังหารโดย *เคาะวาริจญ์* ที่มีชื่อว่าอับดุรเราะฮ์มาน อิบน์ มุลญัม ในวันที่ 26 มกราคม ค.ศ. 661 ที่มัสยิดใหญ่แห่งกูฟะฮ์ ปัจจุบันอยู่ในประเทศอิรัก ทำให้อะลีเสียชีวิตตอนอายุ 62 หรือ 63 ปี ภายในสองวันที่อับดุรเราะฮ์มาน อิบน์ มุลญัม แทงที่หัวด้วยดาบอาบยาพิษ:308 ในวันที่ 21 (หรือ 19) เราะมะฎอน ฮ.ศ. 40 (28 มกราคม ค.ศ. 661) และเป็นเคาะลีฟะฮ์องค์ที่สามที่ถูกลอบสังหาร หลังจากอุมัรและอุษมาน

อะลีกลายเป็นเคาะลีฟะฮ์ หลังการลอบสังหารอุษมานใน ค.ศ. 656 อย่างไรก็ตาม เขาพบปัญหาบางส่วน ซึ่งรวมไปถึงผู้ว่าการลิแวนต์ มุอาวิยะฮ์ที่ 1 กับสงครามกลางเมืองที่มีชื่อว่าฟิตนะฮ์ครั้งแรก ทำให้เกิดการโค่นล้มเคาะลีฟะฮ์แห่งรัฐเคาะลีฟะฮ์รอชิดีน และก่อตั้งราชวงศ์อุมัยยะฮ์ขึ้น โดยเกิดขึ้นในช่วงที่เคาะลีฟะฮ์อุษมาน อิบน์ อัฟฟานถูกลอบสังหารใน ค.ศ. 656 แล้วดำเนินต่อในช่วงการครองราชย์ของอะลีอีก 4 ปี
หลังจากอะลียอมรับอนุญาโตตุลาการกับมุอาวิยะฮ์ที่ 1 ในยุทธการที่ศิฟฟีน (ค.ศ. 657) ทหารบางคนของอะลีได้ก่อกบฎ ทำให้มีการเรียกพวกนี้ว่า เคาะวาริจญ์ ("ผู้ที่ออกไป"):390 พวกเขาฆ่าผู้สนับสนุนอะลีบางส่วน แต่ถูกกองทัพอะลีทำลายในยุทธการที่นะฮ์เราะวานในเดือนกรกฎาคม ค.ศ. 658:260–261

อิบน์ มุลญัม พบกับเคาะวาริจญ์อีกสองคนในมักกะฮ์ที่มีชื่อว่า อัลบุร็อก อิบน์ อับดุลลอฮ์ กับ อัมร์ อิบน์ บักร์ อัตตะมีมี และได้ข้อสรุปว่า สถานะการณ์ที่มุสลิมพบเจอในตอนนี้เป็นความผิดพลาดของอะลี, มุอาวิยะฮ์ และอัมร์ อิบน์ อัลอาส ผู้ว่าการอียิปต์ พวกเขาตัดสินใจว่าจะฆ่าทั้งสามคนเพื่อแก้ "สถานการณ์ที่น่าเวทนา" ในเวลานั้น และแก้แค้นจากการสู้รบที่นะฮ์เราะวาน โดยอิบน์ มุลญัม ไปฆ่าอะลีที่กูฟะฮ์ ซึ่งเขาตกหลุมรักกับหญิงที่พี่/น้องชายและพ่อของเธอเสียชีวิตที่นะฮ์เราะวาน เธอจะยอมแต่งงานถ้าเขาฆ่าอะลีได้ ด้วยเหตุนี้ ทำให้อิบน์ มุลญัม แทงอะลีที่มัสยิดใหญ่แห่งกูฟะฮ์ หลังจากอะลีเสียชีวิต ฮะซัน อิบน์ อะลี ได้สั่งประหารชีวิตอิบน์ มุลญัม เป็นการตอบแทน

ดูเพิ่ม
-------

* ลัยละตุลมะบีต
* ลัยละตุลก็อดร์

อ้างอิง
-------

1. 1 2  Madelung, Wilferd (1997). *The Succession to Muhammad: A Study of the Early Caliphate*. Cambridge University Press. ISBN 978-0-521-64696-3.
2. ↑  Veccia Vaglieri, Laura. "ʿAlī b. Abī Ṭālib.". *Encyclopædia of Islam, Second Edition*. Brill Online. doi:10.1163/1573-3912\_islam\_COM\_0046.
3. ↑  Martin Hinds. "Muʿāwiya I". *Encyclopaedia of Islam* (2nd ed.). Brill. คลังข้อมูลเก่าเก็บจากแหล่งเดิมเมื่อ 2014-10-06. สืบค้นเมื่อ 21 September 2014.
4. ↑  Higgins, Annie C. (2004). "Kharijites, Khawarij". ใน Martin, Richard C. (บ.ก.). *Encyclopedia of Islam and the Muslim World v.1*. Macmillan.
5. ↑  Veccia Vaglieri, Laura. "Ibn Muld̲j̲am.". *Encyclopædia of Islam, Second Edition*. Brill Online. สืบค้นเมื่อ 3 June 2016.`{{cite encyclopedia}}`: CS1 maint: url-status (ลิงก์)
Motor vehicle

**เกีย ซีเฟีย** (อังกฤษ: Kia Sephia) เป็นรถยนต์นั่งขนาดเล็ก (Compact Car) ที่ผลิตโดย เกีย เริ่มผลิตในปี พ.ศ. 2535 เพื่อทดแทนรุ่นเก่าอย่าง เกีย แคพพิตัล (อังกฤษ: Kia Capital) และเลิกผลิตไปในปี พ.ศ. 2546 ชื่อ Sephia นั้นได้มาจากคำ 6 คำดังต่อไปนี้ "**S**tyle" "**E**legant" "**P**owerful" "**H**i-tech" "**I**deal" "**A**uto

รุ่นที่ 1 (พ.ศ. 2535-2540)
--------------------------

เกีย ซีเฟีย รุ่นที่ 1
เกีย ซีเฟีย รุ่นที่ 1 เปิดตัวเมื่อปี พ.ศ. 2535 รุ่นนี้ใช้แพลตฟอร์มร่วมกับมาสด้า แฟมิเลีย โดยมีฐานการประกอบอยู่ที่ประเทศเกาหลีใต้ มีตัวถังซีดาน 4 ประตู และแฮทช์แบค 5 ประตู มีเครื่องยนต์เบนซิน 1.5 ,1.6 และ 1.8 ลิตร ใช้เกียร์ธรรมดา 5 สปีด และเกียร์อัตโนมัติ 4 สปีด ระยะฐานล้อ 2,500 มม. ความยาว 4,360 มม. ความกว้าง 1,695 มม. และความสูง 1,390 มม. 

นอกจากนี้ ในตลาดยุโรปจะถูกส่งออกโดยใช้ชื่อว่า **เกีย เมนเตอร์** (อังกฤษ: Kia Mentor) อีกด้วย

ในประเทศไทย ทางบริษัท พรีเมียร์เกียมอเตอร์ จำกัด เคยนำเข้าซีเฟียรุ่นที่ 1 มาขายเมื่อปี พ.ศ. 2538 โดยมีราคาขายอยู่ที่ 475,000 บาท และเป็นรุ่นที่ทางพรีเมียร์เกียมอเตอร์วางไว้เป็นรุ่นหลักในการทำตลาด ควบคู่ไปกับเกีย สปอร์ตเทจ แต่ซีเฟียกลับไม่ประสบความสำเร็จในตลาดเมืองไทย เนื่องจากสปอร์ตเทจประสบความสำเร็จมากกว่า เนื่องจากในขณะนั้นตัวเลือกในตลาด SUV ยังมีไม่มากนัก เมื่อเกียนำเข้าสปอร์ตเทจมาขายจึงได้รับความนิยมมาก จึงเปลี่ยนแผนมาทำตลาดสปอร์ตเทจเป็นหลัก ก่อนที่จะค่อยๆ เงียบหายไปจากกระแสตลาด จนกว่ายนตรกิจ คอร์เปอเรชั่นจะมารับช่วงต่อการผลิตและจัดจำหน่ายเกียในเมืองไทยจนถึงปัจจุบัน ทำให้ซีเฟียในปัจจุบันหาพบได้ยากมาก

รุ่นที่ 2 (พ.ศ. 2540-2546)
--------------------------

เกีย ซีเฟีย รุ่นที่ 2
เกีย ซีเฟีย รุ่นที่ 2 เปิดตัวเมื่อปี พ.ศ. 2540 มีฐานการประกอบที่ประเทศเกาหลีใต้ ,อียิปต์และรัสเซีย มีตัวถัง 2 แบบคือซีดาน 4 ประตูและลิฟท์แบค 5 ประตู (ลิฟท์แบค คือ รถซีดานที่สามารถเปิดกระโปรงหลังได้เหมือนรถแฮทช์แบค) ใช้เครื่องยนต์ 1.5 ,1.6 ,1.8 และ 2.0 ลิตร เป็นเครื่องยนต์เบนซินทั้งหมด ใช้เกียร์ธรรมดา 5 สปีดและเกียร์อัตโนมัติ 4 สปีด ระยะฐานล้อ 2,560 มม. ความยาวรุ่นซีดานปี 1997 4,530 มม. ปี 2001 4,510 มม. รุ่นลิฟท์แบค 4,525 มม. ความกว้างรุ่นซีดาน 1,700 มม. รุ่นลิฟท์แบค 1,725 มม. ความสูงรุ่นซีดาน 1,410 มม. รุ่นลิฟท์แบค 1,425 มม.